ไฟแนนเชียลไดเจสต์
ITD ขยายเวลาเพิ่มทุน
28 มี.ค. 2556

ITD ขยายเวลาเพิ่มทุน
คณะกรรมการบริษัท อิตาเลียนไทย ดีเวล๊อปเมนต์ (ITD) มีมติงดจัดสรรกำไรบางส่วนเป็นเงินสำรองตามกฎหมาย และงดจ่ายเงินปันผล สำหรับผลการดำเนินงานประจำปี 2555 ที่มีกำไรสุทธิ 223,977,000 บาท และมีผลขาดทุนสะสมจำนวน 435,857,000 บาท
นอกจากนี้ อนุมัติขยายเวลาการจัดสรรหุ้นเพิ่มทุนแบบมอบอำนาจทั่วไป (General Mandate) จำนวนไม่เกิน 1,677,471,272 หุ้น มูลค่าที่ตราไว้หุ้นละ 1 บาท ซึ่งเดิมจะจัดสรรหุ้นจำนวนไม่เกิน 1,258,103,454 หุ้น เพื่อเสนอขายให้แก่ผู้ถือหุ้นเดิม และจัดสรรหุ้นจำนวนไม่เกิน 419,367,818 หุ้น เพื่อเสนอขายให้แก่บุคคลในวงจำกัด
MAX เพิ่มทุนขาย 2 ต่อ 1 
คณะกรรมการบริษัท แมกซ์ เมทัล คอร์ปอเรชั่น (MAX) มีมติอนุมัติการเพิ่มทุนจากจำนวน 1,833,263,204 บาท เป็น 4,000 ล้านบาท โดยการออกหุ้นเพิ่มทุนจำนวน 2,166,736,796 หุ้น มูลค่าที่ตราไว้ (พาร์) หุ้นละ 1 บาท จัดสรรหุ้นจำนวนไม่เกิน 916,631,602หุ้น ให้แก่ผู้ถือหุ้นเดิมตามสัดส่วน 2 ต่อ 1 ราคาหุ้นละ 0.25 บาท
สำหรับหุ้นเพิ่มทุนที่เหลือบริษัทจะจัดสรรให้แก่บุคคลในวงจำกัด (พีพี) ซึ่งไม่เป็นบุคคลที่เกี่ยวโยงกัน ในราคาหุ้นละ 0.30 บาท
CSS ยื่นไฟลิงขาย 200 ล้านหุ้น
น.ส.ปิ่นมณี เมฆมัณฑนา กรรมการผู้จัดการบริษัท ทริปเปิ้ล เอ พลัส แอดไวเซอรี่ ในฐานะที่ปรึกษาทางการเงินของบริษัท คอมมิวนิเคชั่น แอนด์ ซิสเต็มส์ โซลูชั่น (CSS) เปิดเผยว่า ได้ยื่นแบบเสนอขายหลักทรัพย์ (ไฟลิง) ของ CSS เมื่อวันที่ 26 มี.ค. 2556 โดยจะขอเสนอขายหุ้นเพิ่มทุนต่อประชาชนเป็นครั้งแรก (ไอพีโอ) รวมกรรมการ ผู้บริหาร และพนักงานของบริษัท และบริษัทย่อย จำนวน 200 ล้านหุ้น มูลค่าที่ตราไว้ (พาร์) หุ้นละ 0.50 บาท คิดเป็น 28.57% ของทุนจดทะเบียน ปัจจุบันมีทุนเรียกชำระแล้ว 250 ล้านบาท และบริษัทจะเข้าจดทะเบียนในตลาดหลักทรัพย์แห่งประเทศไทย
วัตถุประสงค์ในการระดมทุน เพื่อใช้ก่อสร้างคลังสินค้าและอาคารสำนักงานแห่งใหม่ และใช้เป็นเงินทุนหมุนเวียน
นายสมพงษ์ กังสวิวัฒน์ ประธานเจ้าหน้าที่บริหาร CSS เปิดเผยว่า บริษัทดำเนินธุรกิจหลัก 2 ประเภท ได้แก่ การเป็นตัวแทนจัดจำหน่ายสายไฟฟ้าและอุปกรณ์อื่นๆ ที่เกี่ยวข้องกับระบบงานไฟฟ้า และการให้บริการติดตั้ง คิดเป็นสัดส่วนรายได้ 78% และ 22% ของรายได้รวม ตามลำดับ
ทั้งนี้ ในปี 2553-2555 บริษัทมีรายได้รวมประมาณ 1,752 ล้านบาท 2,339 ล้านบาท และ 3,302 ล้านบาท ตามลำดับ คิดเป็นอัตราเติบโตเฉลี่ยประมาณ 37% ต่อปี ด้านกำไรสุทธิมีจำนวน 28 ล้านบาท 40 ล้านบาท และ 158 ล้านบาท ตามลำดับ คิดเป็นอัตราเติบโตเฉลี่ย 140% ต่อปี และคิดเป็นอัตรากำไรสุทธิประมาณ 2% 2% และ 5% ตามลำดับ